Rikunarita-ORG/Wikinium huggingface dataset:
# Nivel dal mâr

Il **nivel dal mâr** e je la altitudin di un pont rispiet a la superficie dal mâr, cence contâ lis variazions causadis da lis mareis.

Cheste misure no je facile, parcè che il mâr al cambie simpri par efiet da lis corints, da lis mareis, dal timp atmosferic, de pression e v.i. Par chest spes si fevele pluitost di **nivel median dal mâr**, calcolât daspò di misuris che durin diviers agns e che eliminin lis variazions casuâls de altece; chest valôr al è doprât intes cjartis gjeografichis come "zero altimetric"; par esempli, par misurâ la altece di un comun, si cjape chê dal municipi e la si confronte cul zero altimetric.

## Variazions

Come si às za dit, il nivel al pues variâ, par esempli ancje in mârs diviers: il nivel dal mâr Mediterani al è plui bas di chel dal Ocean Atlantic, il mâr Adriatic al è plui alt in medie dal mâr Tiren, e plui alt inte part setentrionâl rispiet a chê meridionâl. In timps luncs, variazions a son ancje dovudis a la temperadure tal mont: par dî, dilunc lis etis glaciâls, il nivel dal mâr al jere un grum plui bas rispiet a chel di vuê.

## Cjale ancje

* Altitudin
* Coordenadis gjeografichis
# Ecuatôr

L'**ecuatôr** al è la circonference massime de superficie di un cuarp celest perpendicolâr al as di rotazion e duncje ecuidistant dai pôi.

La latitudin dal ecuatôr e je 0 e nol à sens, se ci si cjate in corispondence dal ecuatôr, fevelâ di latitudin Nord o Sud.
L'ecuatôr terestri al è la linie imagjinarie formade de intersezion de superficie de Tiere cuntun plan perpendicolâr cul as di rotazion terestre e che al passe pal centri.

L'Ecuatôr al divît la Tiere in doi emisferis; chel che al conten il Pôl Nord al ven clamât emisferi boreâl (o emisferi terestri Nord), biel che chel che al conten il Pôl Sud al è clamât emisferi austrâl (o emisferi terestri Sud). Ai ponts metûts sul ecuatôr ur ven assegnade latitudin 0.

L'ecuatôr terestri al fâs part, insiemi cun [[Circul Polâr Artic, Tropic dal Gjambar, Tropic dal Capricorni e Circul Polâr Antartic, dal cinc paralêi di riferiment.

La lungjece dal ecuatôr terestri e je di cirche 40.075,0 chilometris. La distance (gjeodetiche) tra l'ecuatôr e un dai doi pôi al è duncje di cirche 10000 km.

Al ecuatôr il Soreli al è tal zenit dilunc dai ecuinozis e il dì e la gnot a àn simpri une durade cuasi compagne. La fasse ator dal ecuatôr, delimitade dai doi tropics, e je chê che il Soreli, in cierts periodis dal an, si cjate tal zenit.

Al ecuatôr il Soreli al nas simpri pôc prime des 6.00 e va a mont pôc dopo des 18.00; duncje il dì di lûs al dure un pôc plui di dodis oris. Chest par vie de rifrazion de lûs solâr inte atmosfere cuant che il soreli si cjate pôc disot de linie dal orizont.

Dome dal ecuatôr al è visibil dut il cîl, e no son stelis circumpolârs: ducj i astris (lassant di bande la stele Polâr che e reste in pratiche simpri al ferme al orizont) a van a mont.
# Asie

La **Asie** e je il plui grant e il plui popolât dai continents, comprendint la part plui estese de cussì clamade Eurasie. E confine a Nord cul ocean Artic, a Est cul ocean Pacific, a Sud cul ocean Indian e a Ovest cul mâr Ros, l'istmi di Suez (che la divît de Afriche, il mâr Mediterani, il mâr di Marmara e il mâr Neri; a est separin la Asie de Europe i strets dai Dardanei e dal Bosfar, lis cjadenis dal Caucas e dai monts dal Ural e il mâr Caspi. Al estrem Nord-Est e je separade de Americhe dal stret di Bering.

## Gjeografie

Il litorâl asiatic al è un grum accidentât, cuntune vore di mârs internis (mâr arap, mâr de Cine meridionâl, mâr di Gjave, mâr de Cine orientâl, mâr Groga, mâr dal Gjapon, mâr di Ochotsk, mâr di Bering, mâr di Kara, mâr di Barenc, e v.i.); golfs (golf Persic, golf dal Oman, golf dal Bengala, golf dal Siam, golf dal Tonchin, golf di Anadir, e v.i.); penisulis (Anatolie, Arabie, Indie, Malacca, Indocine, Coree, Kamčatka, Taimir, Kola, e v.i.), e isulis dongje des cuestis, sicu Cipri, lis Maldivis, Sri Lanka, il grant arcipelac de Insulindie (che al inclût lis Filipinis, Borneo, Sumatra, Gjave e Cèlebes, par citâ chês plui grandis e cognossudis), Taiwan, lis isulis dal Gjapon, Sachalin, la Tiere dal Nord, Gnove Zemble, e v.i.).

Pes monts, la Asie al è un continent che e 'nd à un grum, soredut inte zone de cjadene dal Himalaya, dulà che si cjatin lis cimis plui altis de Tiere, fra chestis l'Everest, il K2 e l'Annapurna, ducj alts plui di 8.000 metris. Dongje chest si puedin cjatâ ancje grandis planis in Siberie e deserts come chei dal Gobi o chel de Arabie.
Intal continent a son ancje putrops flums impuartants, come l'Obi, il Enisej e il Lena intal bacin dal Artic; l'Amur, il flum Groc, il Yangtze e il Mekong intal bacin dal Pacific; il Brahmaputra, l'Irrawaddy, il Gangje e l'Indo intal bacin dal ocean Indian; il Tigri e l'Eufrat inte Asie ocidentâl, l'Amu Daria e il Sir Daria intal bacin dal Aral. In Asie a son ancje grancj lâcs, come il mâr Caspi, il plui grant dal mont, il mâr di Aral, il mâr Muart, cun nivei record di salinitât o il lâc Baikal, il plui profont.

La Asie cjapade dal satelit

| Continents de Tiere |
| --- |
|  Americhis |  Eurafrasie |  Eurasie |  Oceanie |
|

---

 |
|  Afriche |  Antartic |  Asie |  Americhe dal Nord |  Americhe dal Sud |  Europe |
| Vielis supercontinents: Gondwane · Laurasie · Pangjee · Rodinie |